**DELOVNI INVALIDI II. KATEGORIJE PO DOLOČBI 129. ČLENA ZPIZ-92**

V skladu z določbo 129. člena ZPIZ-92 ima pravico do nadomestila plače zaradi dela s skrajšanim delovnim časom delovni invalid II. kategorije, ki na podlagi priznane pravice do dela s skrajšanim delovnim časom dela z delovnim časom, ki ustreza njegovi preostali delovni zmožnosti.

Nadomestilo plače zaradi dela s skrajšanim delovnim časom je v skladu z določbo 131. člena ZPIZ-92 enako razliki med plačo, ki jo prejema zavarovanec s preostalo delovno zmožnostjo za krajši delovni čas od polnega, in plačo, ki bi jo dobival, če bi opravljal isto delo s polnim delovnim časom. Osnova za odmero nadomestila plače delovnemu invalidu II. kategorije invalidnosti je dejansko prejeta plača za ure dela v posameznem mesecu.

Nadomestilo plače lahko znaša največ 50 % najvišje pokojninske osnove. Zavod za pokojninsko in invalidsko zavarovanje Slovenije (v nadaljevanju zavod) povrne sredstva organizacijam in delodajalcem na podlagi njihovega zahtevka po preteku vsakega trimesečja.

PRAVICA DO NADOMESTILA

Odločba o priznani pravici do nadomestila plače zaradi dela s skrajšanim delovnim časom je podlaga za povračilo izplačanega nadomestila delodajalcu. V kolikor odločba ni izdana, oddaja eVloge preko BiZPIZ ni mogoča. Po prvem odstavku 119. člena ZPIZ-2 je uživalec pravic dolžan zavodu sporočiti podatke o spremembah okoliščin, in sicer v osmih dneh od nastanka njihovih sprememb. V tem primeru je potrebno oddati vlogo za izdajo odločbe o priznani pravici do nadomestila plače zaradi dela s skrajšanim delovnim časom.

Kadar delovni invalid ne prejema plače (bolniški stalež), temveč ustrezno nadomestilo po drugih predpisih (Zakon o zdravstvenem zavarovanju) ali je na čakanju na delo, mu na podlagi 131. člena zakona za to obdobje ni mogoče na novo odmeriti nadomestila, temveč se mu izplačuje v urni vrednosti, ki mu je pripadalo glede na dejansko prejeto plačo neposredno pred nastopom bolniškega staleža ali čakanja na delo. Glede na dejstvo, da bolniški stalež ali čakanje na delo lahko trajata dlje časa, se ta urna vrednost lahko uskladi za odstotek, za katerega so se povečale plače v organizaciji.

NAJVIŠJI ZNESEK NADOMESTILA

Kot najvišjo pokojninsko osnovo je potrebno upoštevati osnovo, ki je določena vsako leto na novo od 1. januarja dalje za tekoče leto, in sicer se pri izračunu limita zneska nadomestila upošteva najvišja pokojninska osnova za pokojnine, odmerjene na podlagi tretjega odstavka 390. člena ZPIZ-2. Najvišji znesek nadomestila (limit), ki se lahko refundira delodajalcu se vsako leto določi na novo, in sicer po tem, ko je znana nova višina količnika za izračun osnove (količnik za obrutenje), od katere se obračunavajo in plačujejo prispevki za obvezno zdravstveno zavarovanje od pokojnin in nadomestil iz invalidskega zavarovanja in ostalih prejemkov, ki jih izplačuje zavod. O najvišjem znesku nadomestila, ki se lahko refundira, bodo delodajalci obveščeni vsako leto z dopisom po tem, ko bodo znani vsi potrebni podatki.

POSLOVNA USPEŠNOST

Nadomestilo plače zaradi dela s skrajšanim delovnim časom delovnemu invalidu II. kategorije invalidnosti izplačujejo delodajalci v skladu z drugim odstavkom 139. člena ZPIZ-92, in sicer v mesečnem znesku skupaj s plačo. Plača je sestavljena iz osnovne plače, dela plače za delovno uspešnost in dodatkov. Sestavni del plače je tudi plačilo za poslovno uspešnost, če je le-to dogovorjeno s kolektivno pogodbo ali pogodbo o zaposlitvi, kot je to določeno v drugem odstavku 126. člena ZDR-1.

Zavod refundira tudi zneske poslovne uspešnosti. Poslovna uspešnost je namreč del plače, nadomestilo, ki se ga refundira, pa je enako razliki med plačo, ki jo delovni invalid prejema, in plačo, ki bi jo prejel, če bi opravljal isto delo s polnim delovnim časom.

Premije kolektivnega zavarovanja ni mogoče šteti za izplačilo plače in zavod nima pravne podlage, da bi delodajalcu poleg plače refundiral tudi premijo kolektivnega zavarovanja, ki jo je za zavarovanca plačal delodajalec.

OBVEZNI ZDRAVSTVENI PRISPEVEK

S 1. januarjem 2024 je bil uveden obvezni zdravstveni prispevek (v nadaljevanju OZP). Znesek OZP se ne deli, ampak ga v celoti odtegne glavni izplačevalec, ki je v tem primeru delodajalec delovnega invalida. OZP se od nadomestila za skrajšani delovni čas ne obračuna in ga na zahtevku k polju „prispevki zavarovanca za socialno varnost” ne prištevamo.

**NAVODILO ZA IZPOLNITEV eVLOGE NA BiZPIZ**

V prvem sklopu se izpolnijo podatki podjetja (naziv podjetja – organizacije, davčno številko, registrsko številko zavezanca za prispevek, transakcijski račun, sklic, telefonsko številko in podatek ali gre za proračunskega uporabnika).

V drugem sklopu se lahko iz spustnega seznama vrste zahtevka izbira med štirimi možnostmi:

1. ***Zahtevek za refundacijo plače in nadomestila plače (REK VD 1001)***

Oddaja zahtevka po izplačani plači za izbrani mesec.

1. ***Zahtevek za refundacijo plač za kvartalno obdobje (REK VD 1001)***

Oddaja zahtevka za v naprej določena obdobja in sicer JAN–MAR, APR–JUN, JUL–SEPT, OKT–DEC. Zavezanci, ki oddajajo zahtevke kvartalno, posredujejo zahtevke po v naprej določenih kvartalih. V primeru, da je zavezanec do sedaj posredoval zahtevke za trimesečja, ki so različna od na novo določenih kvartalov, v prvem elektronskem zahtevku poroča tako, da se bo z naslednjim zahtevkom uskladil z na novo določenim kvartalnim obdobjem. V primeru, da zavezanec zaposli novo osebo ali zaposleni osebi preneha delovno razmerje sredi kvartala, izpolni zahtevek le za mesece, za katere je bila tej osebi obračunana plača v tem kvartalu.

1. ***Zahtevek za refundacijo poslovne uspešnosti ali božičnice (REK VD 1151)***

Pri izpolnjevanju zahtevka je poleg osnovnih rubrik treba izpolniti polje Prispevek delodajalca (16 %). Pri refundaciji poslovne uspešnosti oz. božičnice je delodajalec upravičen do vračila prispevkov delodajalca za socialno varnost (22,10 %) in prispevka delodajalca (16,10 %).

1. ***Zahtevek za refundacijo plač za daljše časovno obdobje (REK VD 1098)***

V tretjem sklopu se izpolnijo podatki zavarovanca: mesec, leto, EMŠO, priimek in ime, bruto znesek za ure dela do polnega delovnega časa (znesek, ki ga vnesete v polje P01c), znesek prispevkov zavarovanca za socialno varnost, znesek davka, neto znesek nadomestila in znesek za refundacijo.

*Prispevki zavarovanca za socialno varnost (22,10 %):*

Upoštevati je potrebno, da je osnova za izračun prispevkov PIZ bruto znesek nadomestila za ure do polnega delovnega časa. Znesek prispevkov ne zajema obveznega zdravstvenega prispevka.

*Neto znesek:*

Od bruto plače odštejemo prispevke zavarovanca za socialno varnost in davek.

*Refundacijski znesek:*

Je seštevek neto zneska nadomestila in zneska davka.

POSEBNOSTI PRI POROČANJU PODATKOV ZA OBLIKOVANJE PRIJAVE PODATKOV O OSNOVAH IN SPREMEMBE TEH PODATKOV NA REK OBRAZCU ZA **INVALIDE II. KATEGORIJE INVALIDNOSTI**, KI IMAJO PRAVICO DO DELA S KRAJŠIM DELOVNIM ČASOM PO ZAKONU O POKOJNINSKEM IN INVALIDSKEM ZAVAROVANJU ([ZPIZ-92](https://www.uradni-list.si/glasilo-uradni-list-rs/vsebina/1992-01-0632?sop=1992-01-0632)):

REK-O obrazec (izplačila od 1. 1. 2023 dalje):

**V polje A062 Osnova za prispevke P01- Plača in nadomestila plače** se vpiše osnova za prispevke, ki jih delodajalec obračuna od izplačanih plač in nadomestil plač (tudi od tistih nadomestil, ki ne bremenijo delodajalca oziroma jih delodajalec dobi povrnjene od zavoda, torej se vpišeta znesek plače in znesek nadomestila plače). Hkrati se:

**pod P01a–znesek** vpiše znesek plače-dohodka za število ur dejanskega dela in nadomestila plač, ki bremenijo delodajalca,

**P01a–ure** vpiše število opravljenihin neopravljenih ur, za katere se izplača plača in nadomestilo plače v breme delodajalca,

**pod P01b–znesek** vpiše znesek nadomestil plače, ki ne bremenijo delodajalca in ki ga delodajalec refundira oziroma mu ga povrnejo proračun ali zavodi (npr. nadomestila plače za čas bolniškega staleža, ki ne bremenijo delodajalca...),

**pod P01b–ure** vpiše število neopravljenihur v okviru delovnega časa, za katere delavec prejama nadomestilo plače v breme drugih organizacij in organov,

**pod P01c–znesek vpiše znesek nadomestila plače, ki pripada in ki ga izplača delodajalec delovnemu invalidu II. kategorije po ZPIZ-92 in za katerega delodajalec na zavod vloži refundacijski zahtevek oziroma zahtevek za povračilo,**

**pod P01c–ure vpiše število ur, za katere delovni invalid prejema nadomestilo plače zaradi dela s krajšim delovnim časom od polnega po ZPIZ-92.**

IZPOLNJEVANJE POLJ M ZA POTREBE OBLIKOVANJA POKOJNINSKE OSNOVE:

**V M01 polje** se vpišeta **znesek plače za število ur dejansko opravljenega dela** in **število dejansko opravljenih ur.**

**V polje M02 se vpisujejo podatki o nadomestilih plače za čas zadržanosti z dela po predpisih o zdravstvenem zavarovanju, in sicer znesek nadomestila, število ur nadomestila, leto osnove.**

**Opozorilo:** v znesek plače, ki se poroča v rubriki M01, se torej **ne** všteva znesek nadomestila plače zaradi dela s skrajšanim delovnim časom, ki ga delodajalec izplača delavcu v skladu z določbami ZPIZ-92 in ga dobi povrnjenega s strani zavoda (refundacija).

V primeru, ko delodajalec **izplača poslovno uspešnost** in odda REK obrazec VD 1151, le-tega odda brez upoštevanja, da gre za delovnega invalida II. kategorija invalidnosti po ZPIZ-92, ki ima pravico do dela s skrajšanim delovnim časom, saj na tej vrsti dohodka ni predvideno izpolnjevanje polja P01c, kamor bi se lahko vpisoval znesek poslovne uspešnosti glede na status delovnega invalida.

Je pa potrebno status delovnega invalida upoštevati pri navedbi zneska poslovne uspešnosti za vračilo oziroma refundacijo s strani zavoda.

Vsa navodila za posredovanje podatkov za oblikovanje prijave podatkov o osnovah in spremembe teh podatkov na REK obrazcu so dostopna v dokumentu na [naslednji spletni povezavi:](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FREK_obrazci%2FOpis%2FPodatki_za_oblikovanje_prijave_podatkov_o_osnovah_in_spremembe_teh_podatkov_na_REK_obrazcu.docx&wdOrigin=BROWSELINK)